|  |
| --- |
| **Belga Királyság** |
|  |
|  |
| **SZÖVETSÉGI KÖZEGÉSZSÉGÜGYI, ÉLELMISZERLÁNC-BIZTONSÁGI ÉS KÖRNYEZETVÉDELMI KÖZSZOLGÁLAT** |
|  |
| **A dohánytermékek és dohányzási célú gyógynövénytermékek gyártásáról és forgalomba hozataláról szóló XXX-i királyi rendelet** |
|  |
| FÜLÖP, a belgák királya, |
|  |
| Az érintettek figyelmébe. |
| Tekintettel az élelmiszerek és egyéb termékek tekintetében a fogyasztók egészségének védelméről szóló, 1977. január 24-i törvénynek az 1989. március 22-i törvénnyel módosított 2. cikke (1) bekezdésére, 6. cikke (1) bekezdésének a) pontjára, az 1994. február 9-i törvénnyel felváltott 10. cikkének (1) bekezdésére, valamint a 2014. április 10-i törvénnyel felváltott 10. cikkének (3) bekezdésére, valamint az 1989. március 22-i törvénnyel felváltott és a 2003. december 22-i törvénnyel módosított 18. cikkének (1) bekezdésére;  tekintettel a 2016. június 29-i és a 2019. április 26-i királyi rendelettel módosított, a dohánytermékek és dohányzási célú gyógynövénytermékek gyártásáról és forgalomba hozataláról szóló, 2016. február 5-i királyi rendeletre;  tekintettel a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról szóló, 2015. szeptember 9-i (EU) 2015/1535 európai parlamenti és tanácsi irányelv 5. cikke (1) bekezdése értelmében az Európai Bizottság részére XX-án/-én elküldött értesítésre;  tekintettel a 2022–2028-as időszakra szóló, a dohánymentes generációra vonatkozó, 2022. december 14-i szövetségközi stratégiára; |
|  |
| tekintettel a pénzügyi felügyelet (dátum)-án/-én kiadott véleményére;  tekintettel a költségvetési államtitkár által (dátum)-án/-én kiadott jóváhagyásra; |
| tekintettel az Államtanácsnak az 1973. január 12-én egységes szerkezetbe foglalt, az Államtanácsról szóló törvény 84. cikke (1) bekezdése első albekezdésének (2) bekezdése szerint (dátum)-án/-én kiadott véleményére; |
| a közegészségügyi miniszter javaslatára, |
|  |
| A KÖVETKEZŐKRŐL HATÁROZTUNK ÉS A KÖVETKEZŐKET RENDELJÜK EL: |
|  |
| **1. FEJEZET Általános rendelkezések** |
|  |
| **1. cikk** Ez a rendelet a következő jogszabályokat ülteti át:  (1) részlegesen a tagállamoknak a dohánytermékek és kapcsolódó termékek gyártására, kiszerelésére és értékesítésére vonatkozó törvényi, rendeleti és közigazgatási rendelkezései közelítéséről és a 2001/37/EK irányelv hatályon kívül helyezéséről szóló, 2014. április 3-i 2014/40/EU irányelvet.  (2) a 2014/40/EU európai parlamenti és tanácsi irányelvnek a hevített dohánytermékekre vonatkozó egyes mentességek visszavonása tekintetében történő módosításáról szóló, 2022. június 29-i (EU) 2022/2100 felhatalmazáson alapuló bizottsági irányelvet. |
|  |
| **2. FEJEZET Fogalommeghatározások** |
| **2. cikk** E rendelet alkalmazásában a következő fogalmak a következő jelentéssel bírnak:  (1) dohány: a dohánynövény levelei és más, feldolgozott vagy feldolgozatlan természetes részei, beleértve az expandált és a visszanyert dohányt is;  (2) dohánytermék: fogyasztható termék, amely akár csak részben is – géntechnológiával módosított vagy módosítatlan formában – dohányt tartalmaz;  (3) füst nélküli dohánytermék: olyan dohánytermék, amelynek a felhasználása nem jár égési folyamattal, beleértve a rágódohányt, a tüsszentésre szolgáló dohányterméket és a szájon át fogyasztott dohányterméket;  (4) dohányzásra szánt dohánytermék: a füst nélküli dohányterméktől eltérő dohánytermék;  (5) pipadohány: égési folyamat során fogyasztható dohány, amelyet kizárólag pipában való felhasználásra szántak;  (6) cigarettadohány: olyan dohány, amelyet a fogyasztók vagy a kiskereskedelmi egységek cigarettakészítésre használhatnak;  (7) rágódohány: kizárólag rágásra szánt, füst nélküli dohánytermék;  (8) tüsszentésre szolgáló dohánytermék: orron át fogyasztható, füst nélküli dohánytermék;  (9) szájon át fogyasztott dohánytermék: a belélegzésre vagy rágásra szánt dohánytermékeken kívül minden szájon át való használatra szánt, teljes egészében vagy részben dohányból készült, porított vagy szemcsés, illetve e formák bármely kombinációja révén előállított dohánytermék, különösen a zacskóban vagy likacsos szerkezetű zacskóban kiszerelt dohánytermék;  (10) cigaretta: égési folyamat során fogyasztható dohányrúd, amelynek részletesebb meghatározását a dohánygyártmányokra alkalmazandó adórendszerről szóló, 1997. április 3-i törvény 5. cikke tartalmazza;  (11) szivar: égési folyamat során fogyasztható dohányrúd, amelynek részletesebb meghatározását a dohánygyártmányokra alkalmazandó adórendszerről szóló, 1997. április 3-i törvény 4. cikke tartalmazza;  (12) szivarka: kisebb méretű szivar, amelynek részletesebb meghatározását a vámok és a jövedéki adók tekintetében a nemzetközi személyszállításnak biztosított mentességről szóló, 2009. január 27-i királyi rendelet 7. cikke tartalmazza;  (13) vízipipadohány: olyan dohánytermék, amely vízipipával fogyasztható. E rendelet alkalmazásában a vízipipadohány dohányzásra szánt dohányterméknek minősül. Amennyiben egy termék vízipipa útján és cigarettadohányként is használható, azt cigarettadohánynak kell tekinteni;  (14) új dohánytermék-kategóriák: olyan dohánytermék,  a) amely nem tartozik az alábbi kategóriák egyikébe sem: cigaretta, cigarettadohány, pipadohány, vízipipadohány, szivar, szivarka, rágódohány, tüsszentésre szolgáló dohánytermék vagy szájon át fogyasztott dohánytermék; és  b) amelyet 2014. május 19. után hoznak forgalomba;  (15) hevített dohánytermék: egy új dohánytermék-kategóriába tartozó termék, amelyet nikotin és más vegyi anyagok kibocsátása céljával hevítenek, mely kibocsátást a felhasználók belélegzik;  (16) dohányzási célú gyógynövénytermék: növény-, gyógynövény- vagy gyümölcsalapú termék, amely nem tartalmaz dohányt, és égési folyamat során fogyasztható.  (17) eszköz: valamely termék fogyasztásához és/vagy használatához szükséges bármely eszköz;  (18) termék: dohánytermék és dohányzási célú gyógynövénytermék;  (19) összetevő: dohány, adalékanyag, valamint a kész dohánytermékben vagy kapcsolódó termékben jelen lévő anyagok vagy alkotóelemek beleértve a papírt, a füstszűrőt, a nyomdafestéket, a kapszulákat és a ragasztóanyagokat is;  (20) nikotin: a nikotinalkaloid-tartalom;  (21) kátrány: nikotinmentes száraz füstkondenzátum;  (22) kibocsátások: olyan anyagok, amelyek a dohánytermék vagy kapcsolódó termék rendeltetésszerű felhasználása során szabadulnak fel, mint például a füstben előforduló anyagok vagy a füst nélküli dohánytermékek felhasználása során felszabaduló anyagok;  (23) legmagasabb szint vagy legmagasabb kibocsátási szint: egy adott anyagnak a dohánytermékben található, milligrammban mért maximális tartalma vagy kibocsátása (beleértve a nullát is);  (24) adalékanyag: a dohánytermékhez, annak csomagolási egységéhez vagy bármely gyűjtőcsomaghoz hozzáadott, dohánytól eltérő anyag;  (25) ízesítés: illatot és/vagy ízt kölcsönző adalékanyag;  (26) jellegzetes ízesítés: a dohánytól eltérő, adalékanyag vagy adalékanyagok kombinációjának használatából adódó, egyértelműen észlelhető – többek között gyümölcs, fűszer, gyógynövény, alkohol, cukorka, mentol vagy vanília – illat vagy íz, amely a dohánytermék fogyasztása előtt vagy során érzékelhető;  27° CMR: rákkeltő, mutagén és a reprodukciót károsító;  (28) függőséget okozó tulajdonság: valamely anyag azon farmakológiai potenciálja, amellyel függőséget alakít ki, vagyis olyan állapotot, amely befolyásolja az egyén viselkedésének kontrollálására irányuló képességét, jellemzően valamilyen jutalom vagy a megvonási tünetek megszűnése következtében érzett megkönnyebbülés, illetve mindkettő által;  (29) toxicitás: az adott anyag által az emberi szervezetben potenciálisan okozott káros hatás mértéke, beleértve a bizonyos idő bekövetkeztével, megismételt vagy folyamatos fogyasztás vagy expozíció folyamán okozott hatásokat;  (30) gyűjtőcsomag: olyan csomag, amelyben a dohányterméket forgalomba hozzák, és amely egy vagy több csomagolási egységet tartalmaz; az átlátszó csomagolóanyagok nem tekinthetők gyűjtőcsomagnak;  (31) csomagolási egység: a forgalomba hozott dohánytermék legkisebb egyedi csomagolása;  (32) tasak: a cigarettadohány csomagolási egysége, amelynek formája vagy téglalap alakú zseb a nyílást eltakaró füllel, vagy pedig álló tasak;  (33) egészségvédő figyelmeztetés: a termék emberi egészségre gyakorolt káros hatására vagy a termék fogyasztásának nemkívánatos következményeire való figyelmeztetés, beleértve a szöveges figyelmeztetést, a kombinált egészségvédő figyelmeztetést, az általános figyelmeztetést és a tájékoztatást;  (34) kombinált egészségvédő figyelmeztetés: olyan egészségvédő figyelmeztetés, amely szöveges figyelmeztetés és annak megfelelő fénykép vagy illusztráció kombinációjából áll;  (35) távértékesítés: szervezett távértékesítési rendszer keretében, az eladó és a vevő egyidejű fizikai jelenléte nélkül, kizárólagosan egy vagy több távközlési technika alkalmazásával megvalósított, az értékesítés végrehajtásának időpontjáig tartó értékesítés;  (36) határokon átnyúló távértékesítés: fogyasztók részére történő távértékesítés, amelynek során a fogyasztó a termék kiskereskedelmi egységből való megrendelésének időpontjában egy olyan tagállamban tartózkodik, amely nem a kiskereskedelmi egység letelepedése szerinti tagállam vagy harmadik ország; egy kiskereskedelmi egység akkor tekinthető egy adott tagállamban letelepedett kiskereskedelmi egységnek:  a) természetes személy esetében: ha a természetes személy vállalkozásának telephelye az adott tagállamban található;  b) más esetben: ha a kiskereskedő létesítő okirat szerinti székhelye, központi ügyintézésének helye vagy telephelye – beleértve a fióktelepet, az ügynökséget vagy bármely más létesítményt – az adott tagállamban található;  (37) fogyasztó: olyan természetes személy, aki olyan célból jár el, amely kívül esik kereskedelmi vagy szakmai tevékenysége körén;  (38) gyártó: az a természetes vagy jogi személy, amely terméket gyárt, illetve amely az adott terméket tervezteti vagy legyártatja, és a saját neve vagy kereskedelmi védjegye alatt forgalomba hozza;  (39) termékek importja: termékeknek az Unió területére történő belépése, kivéve, ha e termékeket az Unióba történő belépésük során vámfelfüggesztési eljárás vagy intézkedés hatálya helyezik, valamint a rájuk vonatkozó vámfelfüggesztési eljárás vagy intézkedés hatályának megszűnése;  (40) importőr: az Unió területére behozott termékek tulajdonosa vagy az azok felett rendelkezési jogokkal bíró személy;  (41) belgiumi importőr: a Belgium területére behozott termékek tulajdonosa vagy az azok felett rendelkezési jogokkal bíró személy;  (42) forgalomba hozatal: a termék – fizetés melletti vagy fizetés nélküli – hozzáférhetővé tétele az unióbeli fogyasztók számára, többek között távértékesítéssel is, tekintet nélkül a termék gyártásának helyére; határokon átnyúló távértékesítés esetében a terméket abban a tagállamban forgalomba hozott terméknek tekintik, ahol a fogyasztó tartózkodik;  (43) kiskereskedő: olyan kereskedelmi egység, amelyben a termékeket – akár természetes személy által – forgalomba hozzák;  (44) Szolgálat: a Szövetségi Közegészségügyi, Élelmiszerlánc-biztonsági és Környezetvédelmi Közszolgálat Állat-, Növény- és Élelmiszerügyi Főigazgatósága;  (45) miniszter: a közegészségügyi miniszter. |
| **3. FEJEZET A kibocsátási szint** |
| **3. cikk** 1. § A forgalomba hozott vagy gyártott cigaretták legmagasabb kibocsátási szintjei a következők:  (1) cigarettánként 10 mg kátrány;  (2) cigarettánként 1 mg nikotin;  (3) cigarettánként 10 mg szén-monoxid.  2. § A cigaretta kátránykibocsátását az ISO 4387, nikotinkibocsátását az ISO 10315, míg szén-monoxid-kibocsátását az ISO 8454 szabvány alapján kell mérni.  A kátrány-, nikotin- és szén-monoxid-mérés pontosságát az ISO 8243 szabványnak megfelelően kell meghatározni.  3. § A (2) bekezdésben említett méréseket a Szolgálat által engedélyezett és felügyelt laboratóriumokban kell hitelesíteni. Az említett laboratóriumok nem lehetnek a dohányágazat közvetlen vagy közvetett tulajdonában, illetve nem állhatnak a közvetlen vagy közvetett ellenőrzése alatt.  A Szolgálat megküldi a Bizottságnak az általa engedélyezett laboratóriumok listáját, meghatározva azt is, hogy milyen kritériumokat alkalmaztak azok engedélyezése során, milyen módszerrel felügyelik azokat, és változás esetén a listát aktualizálják. |
| **4. FEJEZET Bejelentés** |
| **4. cikk** 1. § A termékek és eszközök – a pipák és vízipipák kivételével – forgalomba hozatalát be kell jelenteni a Szolgálatnak. A gyártó vagy importőr vagy a belgiumi importőr, amennyiben az első kettőnek nincs létesítő okirat szerinti székhelye Belgiumban, és nem jelentette be a terméket, minden általa forgalomba hozni kívánt terméket és eszközt bejelent a Szolgálatnak.  Ezt a bejelentést elektronikus formában, hat hónappal a tervezett forgalomba hozatal előtt kell benyújtani. |
| 2. § Mielőtt a belgiumi gyártó vagy importőr e cikkel összhangban első alkalommal továbbítaná a tagállamoknak az információkat, azonosító számot (szállítói azonosítót) kell kérnie, amelyet a közös belépési pont üzemeltetője hoz létre. Kérésre a gyártónak vagy importőrnek vagy a belgiumi importőrnek olyan dokumentumot kell benyújtania, amelyben a vállalkozást azonosítják, és tevékenységeit a belga jogszabályoknak megfelelően hitelesítik. Minden későbbi információtovábbításhoz és levelezéshez a szállítói azonosítószámot kell használni. |
| 3. § A (2) bekezdésben említett szállítói azonosító alapján a gyártó, importőr vagy belgiumi importőr minden egyes termékhez vagy eszközhöz azonosító számot (termékazonosítót) rendel.  Az azonos összetételű és kiszerelésű termékekre vonatkozó információk továbbításakor a gyártóknak és importőröknek lehetőség szerint ugyanazt a termékazonosítót kell használniuk, különösen akkor, ha az adatokat egy ipari klaszter különböző tagjai továbbítják. Ez a rendelkezés attól függetlenül alkalmazandó, hogy az adott terméket milyen márkanéven, milyen altípusban és hány piacon hozzák forgalomba.  Amennyiben a gyártó, az importőr vagy a belgiumi importőr nem tudja garantálni ugyanazon termékazonosító használatát az azonos összetételű és kiszerelésű termékek esetében, lehetőség szerint be kell nyújtania az ezekhez a termékekhez rendelt különböző azonosítókat. |
| 4. § A termékbejelentésnek márkánként és típusonként legalább a következő adatokat kell tartalmaznia:  (1) az e termékek előállítása során felhasznált összes összetevő és mennyiségük felsorolása, az egyes összetevők súlyának csökkenő sorrendjében;  (2) a 3. cikk (1) bekezdésében említett kibocsátási szintek;  (3) ha ilyen adatok rendelkezésre állnak, az egyéb kibocsátásokra és azok szintjére vonatkozó információk;  (4) címkézés;  (5) a gyártó, az importőr és adott esetben a belgiumi importőr neve és elérhetősége. |
| 5. § Az eszközök bejelentésének márkánként és típusonként legalább a következő információkat kell tartalmaznia:  (1) az alkatrészek leírása;  (2) használati utasítás;  (3) adatlap;  (4) az eszköz és a csomagolás képe;  (5) a fogyasztható termék típusára vonatkozó információk;  (6) a gyártó, az importőr és adott esetben a belgiumi importőr neve és elérhetősége. |
| 6. § Az új dohánytermékek bejelentésének az e cikk 4. §-ában említett adatokon kívül, márkánként és típusonként legalább a következő adatokat kell tartalmaznia:  (1) az új dohánytermék részletes leírása;  (2) használati utasítás;  (3) a termék képe;  (4) rendelkezésre álló tudományos tanulmányok az új dohánytermék toxicitásáról, függőséget okozó tulajdonságáról és vonzerejéről, különös tekintettel annak összetevőire és kibocsátásaira;  (5) a rendelkezésre álló tanulmányok, azok összefoglalói és piackutatások különböző fogyasztói csoportok, köztük a fiatalok és az aktív dohányosok preferenciáiról;  (6) egyéb rendelkezésre álló és lényeges információk, ideértve a termék kockázat/haszon elemzését, a dohányzásról való leszokásra, a dohányzás elkezdésére és előre jelzett fogyasztói megítélésre gyakorolt várható hatásait.  Az új dohánytermékek gyártója, importőre vagy belgiumi importőre, amennyiben az első kettő nem rendelkezik létesítő okirat szerinti székhellyel Belgiumban, köteles a Szolgálatnak benyújtani minden, a 4. § (1)–(5) bekezdésében és a 6. § (1)–(6) bekezdésében említett tanulmánnyal, kutatással vagy egyéb információval kapcsolatos új vagy frissített információt. |
| 7. § A bejelentést elektronikus formában, az adattovábbítás közös elektronikus belépési pontján keresztül kell benyújtani. |
| 8. § A 4. § (1) bekezdésében említett felsoroláshoz nyilatkozatot kell csatolni, amelyben meg kell jelölni az érintett termékekben lévő különböző összetevők jelenlétének okait. A felsorolásban fel kell tüntetni az összetevők állapotát is, különösen annak meghatározásával, hogy a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendelettel (REACH) összhangban nyilvántartásba vették-e őket, valamint fel kell tüntetni az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról szóló, 2008. december 16-i 1272/2008/EK európai parlamenti és tanácsi rendelet szerinti osztályozásukat. |
| 9. § A 4. § (1) bekezdésében említett felsoroláshoz mellékelni kell ezeknek az összetevőknek az elégetett vagy el nem égetett formáira vonatkozó releváns toxikológiai adatokat is, különös tekintettel azoknak a fogyasztók egészségére gyakorolt hatására, figyelembe véve többek között bármely, függőséget okozó hatást.  Ezenkívül a cigaretta és a cigarettadohány esetében a gyártónak vagy az importőrnek vagy a belgiumi importőrnek, amennyiben az első kettőnek nincs létesítő okirat szerinti székhelye Belgiumban, a felhasznált adalékanyagokat és tulajdonságaikat általánosan ismertető technikai dokumentumot kell benyújtania. |
| 10. § Ha a Szolgálat hiányosnak ítéli a benyújtott információkat, jogosult kérni azok kiegészítését.  Az új dohánytermékek esetében további vizsgálatokra is szükség lehet. |
| 11. § A jelen cikk 4. 5. és 6. §-ával összhangban megadott információkat közzéteszik a Szolgálat weboldalán, ha a Szolgálat úgy ítéli meg, hogy azok hiánytalanok, és az e cikkben említett számlát kifizették. Nem hozhatók forgalomba olyan termékek és eszközök, kivéve a pipákat és a vízipipákat, amelyek nem szerepelnek a Szolgálat weboldalán közzétett jóváhagyott termékek és eszközök jegyzékében.  Az információk átadásakor fel kell tüntetni az üzleti titoknak minősülő információt vagy az egyébként bizalmas információt. Ezeket az állításokat kérésre indokolni kell. |
| 12. § Minden olyan személy, aki egy termékről – az új dohánytermék kivételével – bejelentést tesz a Szolgálatnak, termékenként 200 EUR díjat köteles fizetni. |
| 13. § Minden olyan személy, aki egy eszközről vagy új dohánytermékről bejelentést tesz a Szolgálatnak, eszközönként vagy új dohánytermékenként 4 000 EUR díjat köteles fizetni. |
| 14. § A gyártó, az importőr vagy a belgiumi importőr, amennyiben az első kettőnek nincs létesítő okirat szerinti székhelye Belgiumban, és nem jelentette be a terméket vagy eszközt, a 4., 5. és 6. § szerint továbbított adatok módosítását eredményező, valamely terméket vagy eszközt érintő minden módosításra vonatkozóan benyújtja a megfelelő új információkat. Ezek a változások lényeges változásnak minősülnek, kivéve a Szolgálat által kért változtatásokat, az elérhetőségi adatokban bekövetkező változásokat és az előző évi értékesítési volumenre vonatkozó adatok bevezetését az e cikk 16. §-ában meghatározottak szerint. |
| 15. § Minden olyan személy, aki a 14. § értelmében lényeges változtatást nyújt be a Szolgálathoz, 100 EUR díjat köteles fizetni. |
| 16. § A gyártónak, az importőrnek vagy a belgiumi importőrnek, amennyiben az első kettőnek nincs létesítő okirat szerinti székhelye Belgiumban, és nem jelentette be a terméket vagy az eszközt, minden évben legkésőbb március 1-jéig a következőket kell benyújtania a Szolgálatnak:  (1) az előző év értékesítési volumenére vonatkozó kimerítő adatok, a termékek vagy eszközök márkája és típusa szerinti bontásban, Belgiumra vetítve, az eszközök/cigaretta/szivar/szivarka darabszámában vagy kilogrammban kifejezve;  (2) a piackutatásra és a különböző fogyasztói csoportok – beleértve a fiatalokat és az aktív dohányosokat – preferenciáira vonatkozó, az összetevőkkel és a kibocsátásokkal kapcsolatos, rendelkezésre álló belső és külső tanulmányok;  (3) az új termékek/eszközök bevezetésekor végzett piackutatások összefoglalói. |
| 17. § Minden olyan személy, aki a 16. § alapján éves adatokat nyújt be a Szolgálatnak, termékenként vagy eszközenként 50 EUR díjat köteles fizetni. |
| 18. § Az említett információk továbbítására és rendelkezésre bocsátására alkalmazandó mintát, valamint az e cikkben előírt információk továbbításának módját a miniszter határozza meg. |
| 19. § Az e cikkben említett valamennyi díjat a számla megküldésétől számított 30 napon belül a nyersanyag- és termékalapba kell befizetni.  Ez a díj a miniszter által a 18. § szerint meghatározott értesítési rendszerbe történő bevitelt követően azonnal esedékes, és nem visszaigényelhető. |
| **5. cikk** 1. § A cigaretta és a cigarettadohány forgalomba hozatala a 2014/40/EU irányelv 6. cikkének (1) bekezdésével összhangban fokozott jelentéstételi kötelezettség hatálya alá tartozik, amely a prioritási listán szereplő, cigarettában és cigarettadohányban megtalálható bizonyos adalékanyagokra vonatkozik.  2. § A gyártó, az importőr vagy a belgiumi importőr, ha az első kettőnek nincs létesítő okirat szerinti székhelye Belgiumban, az e cikk 1. §-ában meghatározott prioritási listán szereplő adalékanyagot tartalmazó cigaretták vagy cigarettadohányok tekintetében átfogó tanulmányokat végez annak megállapítására, hogy az adalékanyag:  (1) hozzájárul-e az érintett termékek toxicitásához vagy függőséget okozó tulajdonságához, valamint hogy az adalékanyag hatása következtében növekszik-e jelentős vagy mérhető mértékben bármely érintett termék toxicitása vagy függőséget okozó tulajdonsága;  (2) eredményez-e jellegzetes ízt;  (3) elősegíti-e az inhalációt vagy a nikotinfelvételt;  (4) hatására keletkeznek-e CMR tulajdonságokkal rendelkező anyagok, ezek mennyiségét, valamint hogy az adalékanyag hatása következtében fokozódik-e jelentős vagy mérhető mértékben bármely érintett termék CMR tulajdonsága.  3. § Ezekben a tanulmányokban figyelembe kell venni az érintett termékek rendeltetését, és meg kell vizsgálni különösen az érintett adalékanyag jelenléte mellett lezajló égési folyamat során keletkező kibocsátásokat. A tanulmányokban továbbá azt is meg kell vizsgálni, hogy milyen interakció alakul ki az összetevő és az érintett termékekben megtalálható egyéb összetevők között. A dohánytermékeikben ugyanazt az adalékanyagot használó gyártó vagy importőr vagy belgiumi importőr, amennyiben az első kettőnek nincs létesítő okirat szerinti székhelye Belgiumban, végezhet közös vizsgálatot abban az esetben, ha a szóban forgó adalékanyagot hasonló termékösszetételben alkalmazzák.  4. § A gyártó, az importőr vagy a belgiumi importőr, amennyiben az első kettőnek nincs létesítő okirat szerinti székhelye Belgiumban, az említett tanulmányok eredményeiről jelentést készít. A jelentésnek tartalmaznia kell egy összefoglalót és egy átfogó áttekintést a szóban forgó adalékanyagról megjelent tudományos publikációkról és az adott adalékanyag hatásaira vonatkozó belső adatokról.  A gyártónak, az importőrnek vagy a belgiumi importőrnek, amennyiben az első kettőnek nincs létesítő okirat szerinti székhelye Belgiumban, legkésőbb 18 hónappal azt követően, hogy a szóban forgó adalékanyag felkerült az 1. § szerinti prioritási listára, be kell nyújtaniuk a jelentéseket a Szolgálatnak. A Szolgálat kiegészítő információt kérhet a szóban forgó adalékanyagról a gyártótól, az importőrtől vagy a belgiumi importőrtől, amennyiben az első kettőnek nincs létesítő okirat szerinti székhelye Belgiumban. Ez a kiegészítő információ a jelentés részét képezi.  5. § A 2003/361/EK bizottsági ajánlás szerint meghatározott kis- és középvállalkozások mentesülnek e cikk követelményei alól, amennyiben az érintett adalékanyagra vonatkozóan egy másik gyártó vagy importőr már készített jelentést.  6. § Az e cikkben meghatározott fokozott jelentéstételi kötelezettség hatálya alá tartozó adalékanyagok prioritási listájának összetételét a miniszter határozza meg. A miniszter az e cikknek megfelelően benyújtandó tanulmány vonatkozásában további egyértelműsítést kérhet. |
|  |
| **5. FEJEZET Összetétel** |
|  |
| **6. cikk** 1. § Jellegzetes ízesítésű dohánytermékeket tilos forgalomba hozni.  A cigarettától, a cigarettadohánytól és az új dohánytermékektől eltérő dohánytermékek mentesülnek e tilalom alól. |
| 2. § A 2. cikk (9) bekezdésében meghatározott szájon át fogyasztott dohánytermékeket tilos forgalomba hozni. |
| 3. § Tilos a következő adalékanyagokat tartalmazó dohánytermékek forgalomba hozatala:  (1) vitaminok vagy egyéb olyan adalékanyagok, amelyek azt a benyomást keltik, hogy a dohányterméknek kedvező élettani hatása van, vagy az egészséget kevésbé veszélyezteti;  (2) koffein, taurin, vagy egyéb olyan adalékanyagok és élénkítő hatású vegyületek, amelyekhez az energikusság és a vitalitás képzete társul;  (3) a kibocsátásokat elszínező tulajdonságú adalékanyagok;  (4) a nikotinfelvételt megkönnyítő adalékanyagok;  (5) az inhalációt megkönnyítő adalékanyagok;  (6) az el nem égetett formában CMR tulajdonságokkal rendelkező adalékanyagok.  A rágódohány és a tüsszentésre szolgáló dohánytermék mentesül a 3. § (5) bekezdésében említett tilalom alól.  A miniszter összeállíthatja a tiltott adalékanyagok és/vagy az engedélyezett adalékanyagok jegyzékét. |
| 4. § Tilos a következő adalékanyagokat tartalmazó dohányzási célú gyógynövénytermékek forgalomba hozatala:  (1) vitaminok vagy egyéb olyan adalékanyagok, amelyek azt a benyomást keltik, hogy a dohányterméknek kedvező élettani hatása van, vagy az egészséget kevésbé veszélyezteti, a kannabisz sativa kivételével;  (2) koffein, taurin, vagy egyéb olyan adalékanyagok és élénkítő hatású vegyületek, amelyekhez az energikusság és a vitalitás képzete társul;  (3) a kibocsátásokat elszínező tulajdonságú adalékanyagok;  (4) az el nem égetett formában CMR tulajdonságokkal rendelkező adalékanyagok.  (5) nikotin.  A miniszter összeállíthatja a tiltott adalékanyagok és/vagy az engedélyezett adalékanyagok jegyzékét. |
| 5. § Tilos forgalomba hozni a következőket:  (1) az alkotóelemeikben – például a szűrőben, a papírban, a csomagolásban, a kapszulában – ízesítést tartalmazó dohánytermékek;  (2) dohányt és/vagy nikotint tartalmazó szűrők, papírok és kapszulák;  (3) a dohánytermék illatának, ízének, füstintenzitásának, füstképzésének, a kibocsátások színének és/vagy a termékek fogyasztásának megváltoztatását vagy javítását lehetővé tevő technikai elemek;  (4) technikai elemek, beleértve az e cikk 3. §-ában említett adalékanyagokat is.  A dohányzási célú gyógynövénytermékek és a dohánytermékek, kivéve a cigarettát, a cigarettadohányt és az új dohánytermékeket, mentesülnek az 5. § (1) bekezdésében említett tilalom alól. |
| 6. § Tilos az adalékanyagokat olyan mennyiségben tartalmazó dohánytermékek forgalomba hozatala, amelyek a fogyasztás szakaszában a dohánytermék mérgező vagy függőséget okozó hatását, vagy CMR tulajdonságait tudományos adatok alapján jelentős vagy mérhető módon megnövelik. A miniszter e termékek azonosítása érdekében az Egészségügyi Legfelső Tanács véleményét kérheti. |
| 7. § A Szolgálat a dohánytermékek gyártóinak, importőreinek és adott esetben belgiumi importőreinek arányos díjakat számíthat fel annak megvizsgálásáért, hogy az adott dohánytermék tartalmaz-e jellegzetes ízesítést, hogy felhasználtak-e tiltott adalékanyagokat vagy ízesítést, és hogy a dohánytermék olyan mennyiségben tartalmaz-e adalékanyagot, hogy az jelentős módon megnöveli az érintett dohánytermék mérgező vagy függőséget okozó hatását, vagy CMR tulajdonságait. |
|  |
| **6. FEJEZET Címkézés és csomagolás** |
|  |
| **Általános rendelkezések az egészségvédő figyelmeztetésekre vonatkozóan** |
|  |
| **7. cikk** 1. § A dohánytermék minden csomagolási egységén és minden gyűjtőcsomagon az e fejezetben meghatározott egészségvédő figyelmeztetésnek kell szerepelnie holland, francia és német nyelven. Minden nyelvet új sorba kell nyomtatni.  2. § Az egészségvédő figyelmeztetéseknek a csomagon vagy gyűjtőcsomagon a számukra fenntartott teljes felületet el kell foglalniuk. Azokhoz nem lehet megjegyzést fűzni, azokat nem lehet átfogalmazni vagy azokra nem lehet bármely formában hivatkozni.  3. § Az egészségvédő figyelmeztetéseknek eltávolíthatatlan nyomtatással, letörölhetetlenül és teljes egészében látható módon kell szerepelniük a csomagolási egységeken és minden gyűjtőcsomagon. Azokat részben vagy egészen semmilyen formában nem takarhatja el, illetve nem zavarhatja meg semmilyen adójegy, árcédula, biztonsági elem, csomagolóanyag, tasak, doboz vagy egyéb eszköz.  4. § A cigarettától, illetve a tasakos kiszerelésű cigarettadohánytól eltérő dohánytermékek csomagolási egységein az egészségvédő figyelmeztetések matrica felragasztásával is rögzíthetők, feltéve, hogy a matrica a felragasztás után nem távolítható el a csomagolásról.  5. § Az egészségvédő figyelmeztetésnek a csomagolási egység kinyitásakor érintetlennek kell maradnia, kivéve a felpattintható fedelű dobozok esetében, amelyeken az egészségvédő figyelmeztetés a kinyitáskor megbontható ugyan, de csak oly módon, hogy a szöveg, a képek és a leszokással kapcsolatos információk grafikai egységessége és láthatósága megmaradjon.  6. § Az egészségvédő figyelmeztetések semmilyen módon nem takarhatják el, illetve nem szakíthatják meg az adójegyeket, árcédulákat, az árukövetésre és nyomon követésre szolgáló jeleket vagy biztonsági elemeket a csomagolási egységeken.  7. § Az egészségvédő figyelmeztetések 8., 9., 10. és 11. cikkben meghatározott méretét a csomag zárt állapotában az adott felület alapján kell kiszámítani.    8. § Az egészségvédő figyelmeztetést 1 milliméter vastagságú fekete szegéllyel kell körülvenni az annak fenntartott felületen belül.  9. § Az egészségvédő figyelmeztetések szövegét az e figyelmeztetések számára fenntartott felületen található fő szöveggel párhuzamosan kell elhelyezni.  10. § A csomagolási egységen és a gyűjtőcsomagon található márkának és almárkának meg kell egyeznie a miniszter által a 4. cikk 18. §-a szerint meghatározott értesítési rendszerbe bevitt márkával és almárkával. |
|  |
| **Általános figyelmeztetések és tájékoztatás a dohányzásra szánt dohánytermékeken** |
|  |
| **8. cikk** 1. § A dohányzásra szánt dohánytermékek valamennyi csomagolási egységén és gyűjtőcsomagján fel kell tüntetni az alábbi általános figyelmeztetést:  „A dohányzás halált okoz – Szokjon le most!  Roken is dodelijk - Stop nu  Rauchen ist tödlich - hören Sie jetzt auf”.  2. § A dohányzásra szánt dohánytermékek valamennyi csomagolási egységén és gyűjtőcsomagján fel kell tüntetni az alábbi tájékoztatást:  „A dohányfüst több mint 70 rákkeltő anyagot tartalmaz  Tabaksrook bevat meer dan 70 stoffen die kanker veroorzaken  Tabakrauch enthält über 70 Stoffe, die erwiesenermaßen krebserregend sind”.  3. § Az általános figyelmeztetést és a tájékoztatást a következőképpen kell kinyomtatni:  (1) cigarettacsomagok és a cigarettadohányt tartalmazó, téglatest alakú tasakok esetében az általános figyelmeztetést a csomagolási egységek egyik oldalsó felületeinek alsó részén, a tájékoztatást a másik oldalsó felület alsó részén kell feltüntetni. Az egészségvédő figyelmeztetések szélességének legalább 20 mm-nek kell lennie. Ez a rendelkezés azt jelenti, hogy a cigarettacsomag vastagsága nem lehet kisebb 20 mm-nél.  (2) a csapófedeles, oldalpántos doboz formájú csomagok esetében, amelyeknél az oldalsó felület két részre nyílik a csomag kinyitásakor, az általános figyelmeztetést és a tájékoztatást teljes egészében a két részre nyíló felület nagyobbik felén kell feltüntetni. Az általános figyelmeztetést a felső felületnek a doboz kinyitásakor látható belsején is fel kell tüntetni. Az ilyen típusú csomag oldalsó felületének legalább 16 mm magasnak kell lennie;  (3) a tasakos kiszerelésben forgalmazott cigarettadohány esetében az általános figyelmeztetést és a tájékoztatást azokon a felületeken kell feltüntetni, amelyekkel biztosítható, hogy az egészségvédő figyelmeztetés teljes egészében látható legyen. A tasakos kiszerelésben forgalmazott cigarettadohányon elhelyezendő általános figyelmeztetés és tájékoztatás pontos helyét, a tasakok különböző formáit is figyelembe véve, a miniszter határozza meg;  (4) a henger alakú csomagban kiszerelt cigarettadohány és vízipipadohány esetében az általános figyelmeztetést a fedél külső felületén, míg a tájékoztatást a fedél belső felületén kell feltüntetni.  Mind az általános figyelmeztetésnek, mind a tájékoztatásnak ki kell töltenie annak a felületetnek az 50 %-át, amelyre azt nyomtatták.  4. § Az 1. és 2. §-ban említett általános figyelmeztetést és tájékoztatást a részükre fenntartott felület közepére kell igazítani, a téglatest alakú csomagokon és minden gyűjtőcsomagon pedig a csomagolási egység vagy gyűjtőcsomag oldalsó szélével párhuzamosan kell elhelyezni.  5. § Az 1. és 2. §-ban említett általános figyelmeztetést és tájékoztatást fehér háttérre, Helvetica bold betűtípussal, fekete színben, félkövéren szedve, és olyan betűmérettel kell nyomtatni, hogy a vonatkozó szöveg az egészségvédő figyelmeztetések számára fenntartott felületet a lehető legnagyobb arányban töltse ki, anélkül, hogy az olvashatóságát befolyásolná. |
|  |
| **Kombinált egészségvédő figyelmeztetések a dohányzásra szánt dohánytermékkel kapcsolatban** |
|  |
| **9. cikk** 1. § A dohányzásra szánt dohánytermékek valamennyi csomagolási egységén és gyűjtőcsomagján kombinált egészségvédő figyelmeztetéseket kell feltüntetni.  2. § A kombinált egészségvédő figyelmeztetéseknek:  (1) a csomagolási egység mind elülső, mind hátsó oldala külső felületének, valamint minden gyűjtőcsomag felületének 65 %-át ki kell tölteniük.  A henger alakú csomagokon:  – két kombinált egészségvédő figyelmeztetést kell elhelyezni egymástól azonos távolságra úgy, hogy azok mindegyike kitöltse az ívelt felület rá eső felének 65 %-át.  – a kombinált egészségvédő figyelmeztetéseknek el kell foglalniuk azon mindkét felület teljes szélességét, amelyen fel vannak tüntetve;  (2) a cigaretta csomagolási egységei esetében a következő méretűeknek kell lenniük:  a) magasság: legalább 44 mm;  b) szélesség legalább 52 mm;  (3) ugyanazt a figyelmeztető feliratot és a kapcsolódó színes fényképet a csomagolási egység és valamennyi gyűjtőcsomag mindkét oldalán meg kell jeleníteniük;  (4) a csomagolási egység, illetve minden gyűjtőcsomag felső szélén kell elhelyezkedniük, ugyanabban az irányban, mint a csomag azon felületén megjelenő bármely más információ.  3. § A kombinált egészségvédő figyelmeztetések összetételére, elrendezésére, megjelenítésére és formájára vonatkozóan, a csomagok különböző formáit is figyelembe véve, a miniszter műszaki előírásokat állapíthat meg. A miniszter a kombinált egészségvédő figyelmeztetések egymást követő használatára és azok éves váltakozására vonatkozó szabályokat is meghatározhat. |
|  |
| **A füst nélküli dohánytermékek címkézése** |
|  |
| **10. cikk** 1. § A füst nélküli dohánytermékek valamennyi csomagolási egységén és minden gyűjtőcsomagján fel kell tüntetni az alábbi egészségvédő figyelmeztetést:  „Ez a dohánytermék károsítja az Ön egészségét és függőséghez vezet  Dit tabaksproduct schaadt uw gezondheid en is verslavend  Dieses Tabakerzeugnis schädigt Ihre Gesundheit und macht süchtig”.  2. § Az 1. §-ban említett egészségvédő figyelmeztetésnek meg kell felelnie a 8. cikk 4. §-ában foglalt követelményeknek. Az egészségvédő figyelmeztetések szövege megfelel a 8. cikk 5. §-ában foglalt követelményeknek, és annak párhuzamosnak kell lennie az e figyelmeztetések számára fenntartott felületen található fő szöveggel.  Ezenkívül:  (1) azt a csomagolási egység és minden gyűjtőcsomag két legnagyobb felületén kell feltüntetni.  (2) a csomagolási egység és minden gyűjtőcsomag megfelelő felületének 35 %-át kell kitöltenie; |
|  |
| **Az új dohánytermékek címkézése** |
|  |
| **11. cikk** 1. § A hevített dohánytermékek dohányzásra szánt dohánytermékeknek minősülnek, és meg kell felelniük a 7., 8. és 9. cikk rendelkezéseinek.  2. § A miniszter határozza meg, hogy a 8., 9. és 10. cikk rendelkezései közül melyeket kell alkalmazni más új dohánytermékekre. A kérelmezőre vonatkozó rendelkezéseket a Szolgálat közli az érdekeltekkel. |
|  |
| **A dohányzási célú gyógynövénytermékek címkézése** |
|  |
| **12. cikk** 1. § A dohányzási célú gyógynövénytermékek valamennyi csomagolási egységén és bármely gyűjtőcsomagján fel kell tüntetni a következő egészségvédő figyelmeztetést:  " E termék dohányzási célú fogyasztása károsítja egészségét  Het roken van dit product schaadt uw gezondheid  Das Rauchen dieses Produkts schädigt Ihre Gesundheit”.  2. § Az 1. §-ban említett egészségvédő figyelmeztetésnek meg kell felelnie a 7. cikkben és a 8. cikk 4. §-ában foglalt követelményeknek. Az egészségvédő figyelmeztetés szövege megfelel a 8. cikk 5. §-ában foglalt követelményeknek, és annak párhuzamosnak kell lennie az e figyelmeztetések számára fenntartott felületen található fő szöveggel.  Ezenkívül az egészségvédő figyelmeztetés:  (1) a csomagolási egység és bármely gyűjtőcsomag két legnagyobb felületén helyezkedik el.  (2) a csomagolási egység és bármely gyűjtőcsomag megfelelő felületének 35 %-át tölti ki; |
|  |
| **Az eszközök címkézése** |
|  |
| **13. cikk** 1. § Az eszköz valamennyi csomagolási egységén és bármely gyűjtőcsomagján fel kell tüntetni a következő egészségvédő figyelmeztetést:  „ A dohányzásra szánt dohánytermék vagy dohányzási célú gyógynövénytermék fogyasztása ezzel az eszközzel károsítja egészségét.  Het gebruik van een product op basis van tabak of van een voor roken bestemd kruidenproduct via dit toestel schaadt uw gezondheid.  Der Konsum von Tabakwaren und pflanzlichen Raucherzeugnissen mittels dieses Apparats schädigt Ihre Gesundheit.”  2. § Az 1. §-ban említett egészségvédő figyelmeztetésnek meg kell felelnie a 7. cikk és a 8. cikk (4) bekezdése követelményeinek. Az egészségvédő figyelmeztetés szövege megfelel a 8. cikk 5. §-ában foglalt követelményeknek, és annak párhuzamosnak kell lennie az e figyelmeztetések számára fenntartott felületen található fő szöveggel.  Ezenkívül az egészségvédő figyelmeztetés:  (1) a csomagolási egység és bármely gyűjtőcsomag két legnagyobb felületén helyezkedik el.  (2) a csomagolási egység és bármely gyűjtőcsomag megfelelő felületének 35 %-át tölti ki; |
|  |
| **Termékismertetés** |
|  |
| **14. cikk** 1. § A csomagolási egység és a gyűjtőcsomagok címkézése, valamint maga a dohánytermék nem tartalmazhat olyan elemet vagy megoldást, amely:  (1) a dohányterméket annak jellemzői, egészségügyi hatásai, veszélyei vagy a kibocsátások tekintetében téves benyomást keltő módon reklámozza, illetve ilyen módon annak fogyasztására ösztönöz; A címkék nem tartalmazhatnak a dohánytermék nikotin-, a kátrány- és a szén-monoxid-tartalmára vonatkozó információt;  (2) azt sugallja, hogy egy adott dohánytermék kevésbé káros, mint más dohánytermékek, vagy a füst egyes káros összetevői hatásának csökkentését célozza, vagy annak vitalizáló, energizáló, gyógyító, fiatalító, természetes, organikus jellemzői vannak, vagy más egészségügyi vagy életmódbeli előnyökkel jár;  (3) ízre, illatra, ízesítőanyagra vagy más adalékanyagra, illetve ezek hiányára utal;  (4) élelmiszerre vagy kozmetikai termékre emlékeztet;  (5) azt sugallja, hogy egyes dohánytermékek biológiai úton könnyebben lebomlanak, vagy más környezeti előnyökkel bírnak.  2. § A csomagolási egység és a gyűjtőcsomagok nem sugallhatnak gazdasági előnyt olyan nyomtatott kuponok alkalmazásával, amelyek kedvezményeket vagy ingyenes terjesztést kínálnak, illetve „egyet fizet, kettőt kap” vagy más hasonló jellegű ajánlatot tartalmaznak. Az ár feltüntetése – az adójelzésen feltüntetett ár kivételével – tilos.  3. § Az 1. és 2. § alapján tiltott elemek és megoldások közé többek között, de nem kizárólag a következők tartozhatnak: szövegek, szimbólumok, nevek, védjegyek, képi vagy más megjelölések.  4. § E cikk rendelkezéseivel összhangban a miniszter összeállíthatja a dohánytermékek tiltott márkáinak jegyzékét még annak ellenére is, hogy ezek a dohánytermékek már forgalomban vannak. A tiltott márkák forgalomból való kivonására egy éves átmenetei időszakot határoznak meg. A dohánytermékek tiltott márkáinak jegyzékébe való felvétellel kapcsolatos eljárást a miniszter határozza meg. A miniszter a még forgalomba nem hozott dohánytermékek márkáira vonatkozóan engedélyezési eljárást hozhat létre.  5. § E cikk rendelkezéseit a termékek fogyasztását lehetővé tevő műszaki elemekre, például szűrőkre és papírra kell alkalmazni. |
|  |
| **A termékek csomagolási egységeinek és az eszközök megjelenése és tartalma** |
|  |
| **15. cikk** 1. § A cigaretta csomagolási egysége téglatest alakú. A cigarettadohány csomagolási egysége téglatest vagy henger alakú, illetve tasak formájú.  2. § A cigaretta csomagolási egysége legalább 20, legfeljebb 50 cigarettát tartalmaz, és a darabszáma az öt szorzata.  A cigarettadohány és a vízipipadohány csomagolási egysége legalább 30 g dohányt, és legfeljebb 1000 g cigarettadohányt tartalmaz.  A csomagolási egység grammban kifejezve tartalmazza a cigarettadohány adott mennyiségét a következők szerint:  – a tíz szorzata, ha a dohány mennyisége 30 és 100 gramm között van;  – a száz szorzata, ha a dohány mennyisége 101 és 1000 gramm között van.  3. § A cigaretta csomagolási egysége kartonból vagy puha anyagból készülhet, és a felpattintható fedélen, illetve az oldalpántos doboz csapófedelén kívül nem lehet rajta olyan nyílás, amely az első felnyitás után újrazárható. A felpattintható, illetve csapófedelű csomagolási egységek esetében a fedél csak a doboz hátsó éléhez rögzíthető.  4. § Minden forgalomba hozott terméket és eszközt csomagolásban vagy gyűjtőcsomagban kell értékesíteni.  5. § A termék minden egyes csomagolási egységének tartalmaznia kell egy tájékoztatót, amely ismerteti a termék fogyasztásával kapcsolatos kockázatokat, valamint a nikotinfüggőség megszüntetésének lehetőségeit. A tájékoztatóban szereplő információk tartalmát a miniszter határozza meg. |
|  |
| **7. FEJEZET Távértékesítési ajánlat, értékesítés és vásárlás** |
|  |
| **16. cikk** 1. § Tilos a termékek és eszközök távértékesítésre való felkínálása, a fogyasztó részére történő távértékesítése és a fogyasztó általi távvásárlása.  2. § Az 1. §-tól eltérve a határokon átnyúló távértékesítés akkor megengedett, ha a céltagállam jogszabályai ezt lehetővé teszik. |
|  |
| **8. FEJEZET Záró rendelkezések** |
|  |
| **Szankciók** |
|  |
| **17. cikk** 1. § Az e rendelet rendelkezéseinek meg nem felelő termékek, műszaki elemek és eszközök az élelmiszerek és egyéb termékek tekintetében a fogyasztók egészségének védelméről szóló 1977. január 24-i törvény 18. cikke értelmében károsnak tekintendők.  2. § E rendelet rendelkezéseinek megsértését a fent említett 1977. január 24-i törvény rendelkezéseinek megfelelően kell kivizsgálni, nyilvántartásba venni, eljárás alá vonni és szankcionálni. |
|  |
| **Hatályon kívül helyezés** |
|  |
| **18. cikk** A dohánytermékek és dohányzási célú gyógynövénytermékek gyártásáról és forgalomba hozataláról szóló, 2016. február 5-i királyi rendelet XXX-án/-én hatályát veszti. |
|  |
| **Átmeneti intézkedések** |
| **19. cikk** A dohánytermékek és dohányzási célú gyógynövénytermékek gyártásáról és forgalomba hozataláról szóló, 2016. február 5-i királyi rendelettel összhangban gyártott vagy forgalomba hozott dohánytermékek és dohányzási célú gyógynövénytermékek 2024. december 31-ig hozhatók forgalomba. |
|  |
| **Hatálybalépés** |
|  |
| **20. cikk** E rendelet xxx-án/-én lép hatályba, kivéve a 11. cikket, amely a Belga Hivatalos Közlönyben való közzététele napján lép hatályba. |
| **21. cikk** E rendelet végrehajtásáért a közegészségügyi miniszter felel. |
|  |
| Kelt: (hely), (dátum). |
|  |
| A Király nevében: |
| A közegészségügyi miniszter, |